ליאו מוצקין

ליאו (יהודה/אריה לייב) מוֹצקין (ברוסית: Лео (Арье Лейб) Моцкин; 6 בדצמבר 1867, ברובארי, פלך צ'רניגוב, האימפריה הרוסית - 6 בנובמבר 1933, פריז) היה פוליטיקאי יהודי, יליד האימפריה הרוסית, לוחם למען הזכויות הלאומיות של היהודים, מאבות הציונות ומיוזמי הקונגרס הציוני, יושב הראש השני של הוועד הפועל הציוני. רוב חייו חי בגרמניה שם רכש השכלה מתמטית ופילוסופית.

קורות חיים
מוצקין נולד בעיירה בְּרוֹבָארִי שהשתייכה אז לפלך צ'רניגוב של האימפריה הרוסית (היום נמצאת בתחומי מחוז קייב של אוקראינה). נשלח בנעוריו לבית ספר תיכון בברלין, על מנת למלטו מהפרעות שפרצו אז באוקראינה, כנגד היהודים ("סופות בנגב"). הוא החל ללמוד מתמטיקה ולאחר מכן, בגיל 16 בלבד המשיך ללימודים גבוהים במתמטיקה באוניברסיטת ברלין. הוא אף התקבל ללימודי דוקטורט אצל לאופולד קרונקר, אולם לא סיים את לימודיו בשל התמסרותו לפעילות ציונית.

בהיותו סטודנט יסד (יחד עם שמריהו לוין ויוסף לוריא) את ארגון הסטודנטים הרוסים היהודים בברלין. היה מהוגי תוכנית בזל וממארגני הקונגרס הציוני הראשון בשנת 1897. בקונגרס התשיעי נמנה עם 24 הצירים הוותיקים שפורסם שהשתתפו בכל תשעת הקונגרסים הראשונים.

במלחמת העולם הראשונה עבר לקופנהגן והעתיק לשם את משרדי התנועה הציונית על מנת לקיים את מדיניות הנייטרליות של התנועה. לאחר המלחמה התיישב בפריז. היה ממייסדי המשלחת היהודית לוועידת השלום בפריז ב-1919, שהפכה בהמשך למשלחת קבועה לעניינים יהודים בחבר הלאומים.

האמין כי מרכז החיים היהודיים יישאר בגולה, והדגיש בעבודתו את הזכויות הלאומיות של היהודים כמיעוט.

היה פעיל בקונגרס הבינלאומי לזכויות מיעוטים שהוקם בעקבות מלחמת העולם הראשונה, אך פרש ממנו לאחר שהקונגרס נכנע ללחצים של גרמניה הנאצית ונמנע מלהתמודד עם בעיות היהודים בגרמניה. בין השנים 1925–1933 כיהן מוצקין כיושב ראש הוועד הפועל הציוני.

מוצקין נפטר ב-1933 בפריז, תוך כדי פועלו למען יהודי גרמניה. עצמותיו הועלו לארץ ישראל וב-19 באפריל 1934 נטמן בבית הקברות בהר הזיתים שבירושלים. באותה שנה הוקמה ונקראה על שמו שכונת אנשי עסקים ממעמד הביניים, אשר מאסו בצפיפות של חיפה - קריית מוצקין, אשר לימים הפכה לעיר.

מלבד העיר קריית מוצקין, נקראו על שמו בית הספר יהל"ם (יהודה לייב מוצקין) שנמצא ברמת גן, בעבר נקרא גם הרחוב שבפינתו שוכן בית הספר רחוב יהל"ם, עד ששונה לרחוב קריניצי. אחת הסמטאות היוצאות מרחוב קריניצי עדיין נקראת מבוא יהל''ם. גם רחוב מבוא אריה ברמת גן קרוי על שמו.

צאצאיו
ממוזער|ליאו מוצקין בעבודתו
כמה מצאצאיו של מוצקין זכו לממש את השאיפות האקדמיות שזנח מוצקין לטובת פעילותו הציונית. אחד מבניו היה המתמטיקאי הנודע תאודור מוצקין; בין נכדיו: לאו – פרופסור לערבית ותלמידו של ליאו שטראוס, אלחנן – פרופסור למתמטיקה, וגבריאל – בוגר אוניברסיטת ברקלי, פרופסור חבר בדימוס של האוניברסיטה העברית, לשעבר ראש מכון ון ליר בירושלים, המתמחה בפילוסופיה של ההיסטוריה, היה מופקד על הקתדרה לפילוסופיה על שם אחד העם.

בן אחר, גבריאל מוצקין (1911–1942), נפטר ממגפת טיפוס ביישובו מולדת.

ראו גם
 ציונות מדינית

קישורים חיצוניים


 ליאו מוצקין, באתר הסוכנות היהודית

 משה גליקסון, ל. מוצקין, הארץ, ט' בחשוון תרצ"ד, 8 בנובמבר 1933, בפרויקט בן-יהודה
 כתבה בניו יורק טיימס: SEES NEW LIFE FOR ZIONISM.; Leo Motzkin Says the Russian Revolution Will Aid the Movement. ("צופה חיים חדשים לציונות; ליאו מוצקין אומר כי המהפכה הרוסית תסייע לתנועה"), גיליון 28 במרץ 1917, עמ' 13 (הכתבה המלאה ) 
 יהודה לייב מוצקין באתר בית הספר יהל"ם ברמת גן

אוסף פרטי ליאו מוצקין, מאוספי הארכיון המרכזי לתולדות העם היהודי.



הערות שוליים

קטגוריה:ראשוני הציונות
קטגוריה:משתתפי הקונגרס הציוני העולמי הראשון
קטגוריה:משתתפי הקונגרס הציוני העולמי השני
קטגוריה:משתתפי הקונגרס הציוני העולמי השלישי
קטגוריה:משתתפי הקונגרס הציוני העולמי הרביעי
קטגוריה:משתתפי הקונגרס הציוני העולמי החמישי
קטגוריה:משתתפי הקונגרס הציוני העולמי השישי
קטגוריה:משתתפי הקונגרס הציוני העולמי השביעי
קטגוריה:משתתפי הקונגרס הציוני העולמי השמיני
קטגוריה:משתתפי הקונגרס הציוני העולמי התשיעי
קטגוריה:ראשי ההסתדרות הציונית
קטגוריה:מתמטיקאים יהודים גרמנים
קטגוריה:פריז: אישים
קטגוריה:פעילים ציונים בצרפת
קטגוריה:פעילים ציונים בגרמניה
קטגוריה:יהודים רוסים
קטגוריה:יהודים אוקראינים
קטגוריה:חברי הפרקציה הדמוקרטית
קטגוריה:בוגרי אוניברסיטת ברלין
קטגוריה:אישים שהועלו לקבורה בארץ ישראל
קטגוריה:יהודים הקבורים בהר הזיתים: חלקת הקדושים
קטגוריה:אישים שעל שמם יישובים בישראל
קטגוריה:רוסים שנולדו ב-1867
קטגוריה:נפטרים ב-1933